作者：辛弃疾
词牌/韵律：沁园春

paragraphs: 一水西来，千丈晴虹，十里翠屏。
喜草堂经岁，重来社老，斜川好景，不负渊明。
老鹤高飞，一枝投宿，长笑蜗牛戴屋行。
平章了，待十分佳处，著个茅亭。
青山意气峥嵘。
似为我归来妩媚生。
解频教花鸟，前歌后舞，更催云水，暮送朝迎。
酒圣诗豪，可能无势，我乃而今驾驭卿。
清溪上，被山灵却笑，白发归耕。